На основу члана 9. став 1. Закона о полицији („Службени гласник РС”, бр. 6/16, 24/18 и 87/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

о начелима за унутрашње уређење Министарства унутрашњих послова

I. УВОДНА ОДРЕДБА

Члан 1.

Овом уредбом прописују се начела за унутрашње уређење Министарства унутрашњих послова (у даљем тексту: Министарство), врсте организационих јединица и њихова седишта и подручја за која се образују те јединице.

II. НАЧЕЛА ЗА УНУТРАШЊЕ УРЕЂЕЊЕ

Члан 2.

Унутрашње уређење Министарства заснива се на:

1) делокругу Министарства и радним процесима у њему;

2) потреби да буде прилагођено целини послова Mинистарства;

3) обезбеђивању да међусобна повезаност организационих јединица и њихово уређење омогући делотворно и усклађено функционисање и обављање полицијских и других послова из делокруга Министарства;

4) обезбеђивању да организационе јединице у седишту Дирекције полиције буду радно и функционално повезане са одговарајућим подручним организационим јединицама тако да сродне полицијске послове из свог делокруга обављају на централном, регионалном и локалном нивоу;

5) обезбеђивању брзог и делотворног остваривања и заштите права и правних интереса грађана, као и безбедности грађана и имовине.

III. ВРСТЕ ОРГАНИЗАЦИОНИХ ЈЕДИНИЦА

Члан 3.

Организационе јединице Министарства образују се као унутрашње и уже организационе јединице.

IV. УНУТРАШЊЕ ОРГАНИЗАЦИОНЕ ЈЕДИНИЦЕ

Члан 4.

Унутрашње организационе јединице су: Кабинет министра, Секретаријат, Дирекција полиције, сектори и Служба интерне ревизије.

Члан 5.

Кабинет министра се образује да би вршио стручне, саветодавне, послове у вези са односима са јавношћу, послове протокола, послове међународне сарадње, послове безбедносне заштите Министарства, тајних података и докумената, полицијско – аналитичке, административно – техничке и друге послове значајне за рад министра унутрашњих послова (у даљем тексту: министар) и Министарства.

На послове из става 1. овог члана, због њихове специфичности, распоређују се, односно премештају, по правилу, запослени на неодређено време са одговарајућим радним искуством у Министарству.

Кабинетом министра руководи шеф Кабинета.

Члан 6.

Секретаријат се образује да би вршио нормативне, опште-правне и правно-саветодавне послове од интереса за Министарство у целини, у циљу обезбеђивања правне ваљаности у обављању полицијских и других унутрашњих послова, послове европских интеграција, послове у вези са израдом докумената јавних политика, послове усмерене на правну заштиту интереса Министарства пред надлежним органима, стамбене послове, послове који се односе на области заштите података о личности, слободног приступа информацијама од јавног значаја, притужбеног поступка, као и друге послове утврђене актом о унутрашњем уређењу и систематизацији радних места у Министарству.

Секретаријат пружа стручну правну подршку приликом сарадње Министарства са органима државне управе и другим државним органима и организацијама.

Секретаријатом руководи секретар Министарства.

Члан 7.

Дирекција полиције образује се да би вршила полицијске и друге унутрашње послове.

Дирекцијом полиције руководи директор полиције.

Члан 8.

Сектор се образује да би вршио послове који представљају заокружену област рада у Министарству.

Сектор који је образован законом обавља послове утврђене тим законом.

Сектор који је образован актом о унутрашњем уређењу и систематизацији радних места у Министарству, обавља послове који представљају заокружену област рада, а којима се стварају услови за рад Полиције и Министарства у целини.

Сектором руководи помоћник министра који је истовремено начелник сектора.

Члан 9.

Служба интерне ревизије обавља послове одређене законом.

Службом руководи начелник службе.

V. УЖЕ ОРГАНИЗАЦИОНЕ ЈЕДИНИЦЕ

Члан 10.

Уже организационе јединице, које се могу образовати у саставу унутрашњих организационих јединица јесу одељења, одсеци и групе, а у Дирекцији полиције и секторима, као уже организационе јединице могу се образовати и управе.

Организационе јединице из става 1. овог члана могу се образовати за вршење послова из делокруга Министарства у његовом седишту и ван њега.

Члан 11.

Управа се образује за обављање међусобно повезаних послова на којима ради најмање 50 запослених.

Управом руководи начелник управе.

Одељење се образује за обављање међусобно повезаних послова на којима ради најмање осам запослених.

Одељењем руководи начелник одељења.

Одсек се образује за обављање међусобно сродних послова који захтевају непосредну повезаност и организациону посебност и најмање пет запослених.

Одсеком руководи шеф одсека.

Група се образује за обављање међусобно сродних послова на којима ради најмање три запослена.

Групом руководи руководилац групе.

Уже организационе јединице могу се образовати за обављање послова у седишту Министарства и за подручне организационе јединице.

Уже организационе јединице могу имати другачији, посебан назив (служба, канцеларија, јединица, центар и сл.) који боље одражава њихов делокруг, али при томе морају бити еквивалентне условима за образовање  управе, одељења, одсека или групе.

Ако организациона јединица има посебан назив, потребно је у акту о унутрашњем уређењу и систематизацији радних места у Министарству утврдити еквивалент са организационом јединицом из ст. 1, 3, 5. и 7. овог члана.

Изузетно од става 10. овог члана, организационе јединице, односно службе, у којима се обављају послови интерне ревизије и послови контроле примене мера заштите тајних података, чији су еквиваленти у погледу услова за образовање управе, могу имати мање од 50 запослених.

Члан 12.

Одељења се образују у оквиру управе, одсеци у оквиру одељења а групе у оквиру одсека.

Изузетно од става 1. овог члана, одељења, одсеци и групе могу се образовати као издвојене организационе јединице ако природа и обим послова које обављају захтевају самосталност у раду.

VI. ПОДРУЧНЕ ОРГАНИЗАЦИОНЕ ЈЕДИНИЦЕ

Члан 13.

Подручне организационе јединице образују се да би вршиле послове из делокруга Министарства ван његовог седишта.

1. Подручне организационе јединице Дирекције полиције

Члан 14.

Подручне организационе јединице Дирекције полиције су Полицијска управа за град Београд и подручне полицијске управе.

Члан 15.

Полицијска управа за град Београд образује се са седиштем у граду Београду и за подручје града Београда.

У седишту Полицијске управе за град Београд образују се управе, одељења, полицијске испоставе, одсеци и групе, а ван седишта, у општинама на подручју града Београда, образују се полицијске станице које могу имати полицијске испоставе, одсеке и групе.

Члан 16.

Подручне полицијске управе образују се за подручја следећих градова односно општина:

1) Полицијска управа у Бору – за Бор, Кладово, Мајданпек и Неготин, са седиштем у Бору;

2) Полицијска управа у Ваљеву – за Ваљево, Лајковац, Љиг, Мионицу, Осечину и Уб, са седиштем у Ваљеву;

3) Полицијска управа у Врању – за Врање, Босилеград, Бујановац, Владичин Хан, Прешево, Сурдулицу и Трговиште, са седиштем у Врању;

4) Полицијска управа у Зајечару – за Зајечар, Бољевац, Књажевац и Сокобању, са седиштем у Зајечару;

5) Полицијска управа у Зрењанину – за Зрењанин, Житиште, Нови Бечеј, Нову Црњу и Сечањ, са седиштем у Зрењанину;

6) Полицијска управа у Јагодини – за Јагодину, Деспотовац, Параћин, Рековац, Свилајнац и Ћуприју, са седиштем у Јагодини;

7) Полицијска управа у Кикинди – за Кикинду, Аду, Кањижу, Нови Кнежевац, Сенту и Чоку, са седиштем у Кикинди;

8) Полицијска управа у Крагујевцу – за Крагујевац, Аранђеловац, Баточину, Кнић, Лапово, Рачу и Тополу, са седиштем у Крагујевцу;

9) Полицијска управа у Краљеву – за Краљево, Врњачку Бању и Рашку, са седиштем у Краљеву;

10) Полицијска управа у Крушевцу – за Крушевац, Александровац, Брус, Варварин, Трстеник и Ћићевац, са седиштем у Крушевцу;

11) Полицијска управа у Лесковцу – за Лесковац, Бојник, Власотинце, Лебане, Медвеђу и Црну Траву, са седиштем у Лесковцу;

12) Полицијска управа у Нишу – за Ниш, Алексинац, Гаџин Хан, Дољевац, Мерошину, Ражањ и Сврљиг, са седиштем у Нишу;

13) Полицијска управа у Новом Пазару – за Нови Пазар, Сјеницу и Тутин, са седиштем у Новом Пазару;

14) Полицијска управа у Новом Саду – за Нови Сад, Бач, Бачку Паланку, Бачки Петровац, Беочин, Бечеј, Врбас, Жабаљ, Србобран, Сремске Карловце, Темерин и Тител, са седиштем у Новом Саду;

15) Полицијска управа у Панчеву – за Панчево, Алибунар, Белу Цркву, Вршац, Ковачицу, Ковин, Опово и Пландиште, са седиштем у Панчеву;

16) Полицијска управа у Пироту – за Пирот, Бабушницу, Белу Паланку, Димитровград, са седиштем у Пироту;

17) Полицијска управа у Пожаревцу – за Пожаревац, Велико Градиште, Голубац, Жабаре, Жагубицу, Кучево, Мало Црниће и Петровац на Млави, са седиштем у Пожаревцу;

18) Полицијска управа у Пријепољу – за Пријепоље, Нову Варош и Прибој, са седиштем у Пријепољу;

19) Полицијска управа у Прокупљу – за Прокупље, Блаце, Житорађу и Куршумлију, са седиштем у Прокупљу;

20) Полицијска управа у Смедереву – за Смедерево, Велику Плану и Смедеревску Паланку, са седиштем у Смедереву;

21) Полицијска управа у Сомбору – за Сомбор, Апатин, Кулу и Оџаке, са седиштем у Сомбору;

22) Полицијска управа у Сремској Митровици – за Сремску Митровицу, Инђију, Ириг, Пећинце, Руму, Стару Пазову и Шид, са седиштем у Сремској Митровици;

23) Полицијска управа у Суботици – за Суботицу, Бачку Тополу, и Мали Иђош, са седиштем у Суботици;

24) Полицијска управа у Ужицу – за Ужице, Ариље, Бајину Башту, Косјерић, Пожегу и Чајетину, са седиштем у Ужицу;

25) Полицијска управа у Чачку – за Чачак, Горњи Милановац, Ивањицу, и Лучане, са седиштем у Чачку;

26) Полицијска управа у Шапцу – за Шабац, Богатић, Владимирце, Коцељеву, Крупањ, Лозницу, Љубовију и Мали Зворник, са седиштем у Шапцу.

У седишту подручних полицијских управа образују се одељења, полицијске испоставе, одсеци и групе.

У градовима и општинама из става 1. овог члана, изузев оних у којима су седишта подручних полицијских управа, образују се полицијске станице које могу имати полицијске испоставе, одсеке и групе.

Полицијска испостава може се образовати за одређену територију или за одређену област рада, сходно стопи криминалитета, броју становника, близини границе, постојању важних објеката инфраструктуре, привреде или објеката од значаја за Републику Србију, односно другим околностима које су од значаја за очување безбедности грађана и имовине. Полицијска испостава може имати полицијска одељења.

Члан 17.

Полицијском управом руководи начелник полицијске управе, полицијском станицом руководи начелник полицијске станице, а полицијском испоставом руководи командир полицијске испоставе.

Члан 18.

У Управи граничне полиције, као подручне организационе јединице, образују се регионални центри граничне полиције у чијем саставу су одсеци, групе и станице граничне полиције и то:

1) Регионални центар граничне полиције за унутрашње граничне прелазе – за обављање послова из надлежности граничне полиције на подручју унутрашњих граничних прелаза;

2) Регионални центар граничне полиције према Црној Гори – за подручје зоне одговорности на државној граници између Републике Србије и Црне Горе и зоне одговорности на делу државне границе између Републике Србије и Босне и Херцеговине, са седиштем у Прибоју;

3) Регионални центар граничне полиције према Мађарској – за подручје зоне одговорности на државној граници између Републике Србије и Мађарске, са седиштем у Суботици;

4) Регионални центар граничне полиције према Румунији – за подручје зоне одговорности на државној граници између Републике Србије и Румуније, са седиштем у Вршцу;

5) Регионални центар граничне полиције према Бугарској – за подручје зоне одговорности на државној граници између Републике Србије и Републике Бугарске и зоне одговорности на делу државне границе између Републике Србије и Републике Румуније, са седиштем у Димитровграду;

6) Регионални центар граничне полиције према Републици Северној Македонији – за подручје зоне одговорности на државној граници између Републике Србије и Републике Северне Македоније са седиштем у Прешеву;

7) Регионални центар граничне полиције према Босни и Херцеговини – за подручје зоне одговорности на државној граници између Републике Србије и Босне и Херцеговине са седиштем у Ужицу;

8) Регионални центар граничне полиције према Хрватској – за подручје зоне одговорности на државној граници између Републике Србије и Републике Хрватске и зоне одговорности на делу државне границе између Републике Србије и Босне и Херцеговине, са седиштем у Новом Саду.

Зоне одговорности регионалних центара граничне полиције и станица граничне полиције утврђује министар.

2. Подручне организационе јединице Сектора за ванредне ситуације

Члан 19.

Подручне организационе јединице Сектора за ванредне ситуације образују се за подручја следећих градова односно општина:

1) Управа за ванредне ситуације у Београду – за подручје града Београда, са седиштем у граду Београду;

2) Управа за ванредне ситуације у Крагујевцу – за Крагујевац, Аранђеловац, Баточину, Кнић, Лапово, Рачу и Тополу, са седиштем у Крагујевцу;

3) Управа за ванредне ситуације Нишу – за Ниш, Алексинац, Гаџин Хан, Дољевац, Мерошину, Ражањ и Сврљиг, са седиштем у Нишу;

4) Управа за ванредне ситуације у Новом Саду – за Нови Сад, Бач, Бачку Паланку, Бачки Петровац, Беочин, Бечеј, Врбас, Жабаљ, Србобран, Сремске Карловце, Темерин и Тител, са седиштем у Новом Саду;

5) Одељење за ванредне ситуације у Бору – за Бор, Кладово, Мајданпек и Неготин, са седиштем у Бору;

6) Одељење за ванредне ситуације у Ваљеву – за Ваљево, Лајковац, Љиг, Мионицу, Осечину и Уб, са седиштем у Ваљеву;

7) Одељење за ванредне ситуације у Врању – за Врање, Босилеград, Бујановац, Владичин Хан, Прешево, Сурдулицу и Трговиште, са седиштем у Врању;

8) Одељење за ванредне ситуације у Зајечару – за Зајечар, Бољевац, Књажевац и Сокобању, са седиштем у Зајечару;

9) Одељење за ванредне ситуације у Зрењанину– за Зрењанин, Житиште, Нови Бечеј, Нову Црњу и Сечањ, са седиштем у Зрењанину;

10) Одељење за ванредне ситуације у Јагодини – за Јагодину, Деспотовац, Параћин, Рековац, Свилајнац и Ћуприју, са седиштем у Јагодини;

11) Одељење за ванредне ситуације у Кикинди – за Кикинду, Аду, Кањижу, Нови Кнежевац, Сенту и Чоку, са седиштем у Кикинди;

12) Одељење за ванредне ситуације у Краљеву – за Краљево, Врњачку Бању и Рашку, са седиштем у Краљеву;

13) Одељење за ванредне ситуације у Крушевцу – за Крушевац, Александровац, Брус, Варварин, Трстеник и Ћићевац, са седиштем у Крушевцу;

14) Одељење за ванредне ситуације у Лесковцу – за Лесковац, Бојник, Власотинце, Лебане, Медвеђу и Црну Траву, са седиштем у Лесковцу;

15) Одељење за ванредне ситуације у Новом Пазару – за Нови Пазар, Сјеницу и Тутин, са седиштем у Новом Пазару;

16) Одељење за ванредне ситуације у Панчеву – за Панчево, Алибунар, Белу Цркву, Вршац, Ковачицу, Ковин, Опово и Пландиште, са седиштем у Панчеву;

17) Одељење за ванредне ситуације у Пироту – за Пирот, Бабушницу, Белу Паланку, Димитровград, са седиштем у Пироту;

18) Одељење за ванредне ситуације у Пожаревцу – за Пожаревац, Велико Градиште, Голубац, Жабаре, Жагубицу, Кучево, Мало Црниће и Петровац на Млави, са седиштем у Пожаревцу;

19) Одељење за ванредне ситуације у Прокупљу – за Прокупље, Блаце, Житорађу и Куршумлију, са седиштем у Прокупљу;

20) Одељење за ванредне ситуације у Пријепољу – за Пријепоље, Нову Варош и Прибој, са седиштем у Пријепољу;

21) Одељење за ванредне ситуације у Смедереву – за Смедерево, Велику Плану и Смедеревску Паланку, са седиштем у Смедереву;

22) Одељење за ванредне ситуације у Сомбору – за Сомбор, Апатин, Кулу и Оџаке, са седиштем у Сомбору;

23) Одељење за ванредне ситуације у Сремској Митровици – за Сремску Митровицу, Инђију, Ириг, Пећинце, Руму, Стару Пазову и Шид, са седиштем у Сремској Митровици;

24) Одељење за ванредне ситуације у Суботици – за Суботицу, Бачку Тополу и Мали Иђош, са седиштем у Суботици;

25) Одељење за ванредне ситуације у Ужицу – за Ужице, Ариље, Бајину Башту, Косјерић, Пожегу и Чајетину, са седиштем у Ужицу;

26) Одељење за ванредне ситуације у Чачку – за Чачак, Горњи Милановац, Ивањицу, и Лучане, са седиштем у Чачку;

27) Одељење за ванредне ситуације у Шапцу – за Шабац, Богатић, Владимирце, Коцељеву, Крупањ, Лозницу, Љубовију и Мали Зворник, са седиштем у Шапцу.

3. Подручне организационе јединице Сектора унутрашње контроле

Члан 20.

Подручне организационе јединице Сектора унутрашње контроле образују се за подручја следећих градова односно општина:

1) одсек – за подручје Полицијске управе за град Београд и подручја полицијских управа у Ваљеву, Панчеву, Смедереву и Пожаревцу, са седиштем у Београду;

2) одсек – за подручја полицијских управа у Новом Саду, Суботици, Кикинди, Зрењанину, Сремској Митровици, Шапцу и Сомбору, са седиштем у Новом Саду;

3) одсек – за подручја полицијских управа у Нишу, Пироту, Лесковцу, Врању, Прокупљу, Зајечару и Бору, са седиштем у Нишу;

4) одсек – за подручја полицијских управа у Крагујевцу, Краљеву, Новом Пазару, Јагодини, Крушевцу и Чачку, са седиштем у Крагујевцу;

5) одсек – за подручја полицијских управа у Ужицу и Пријепољу, са седиштем у Ужицу.

VII. ЗАВРШНЕ ОДРЕДБЕ

Члан 21.

Даном ступања на снагу ове уредбе престаје да важи Уредба о начелима за унутрашње уређење Министарства унутрашњих послова („Службени гласник РС”, број 60/17).

Члан 22.

Унутрашње уређење и систематизација радних места Министарства ускладиће се са овом уредбом у року од 8 дана од дана њеног ступања на снагу.

Члан 23.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-3740/2023

У Београду, 4. маја 2023. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |